text: Mand død efter 11 meter styrt med lift
  16 april 2013 kl. 07.29
  En tragisk arbejdsulykke kostede mandag en mand fra Egtved livet på Saniståls store centrale jern- og metallager i Taulov. Manden befandt sig på en lift i 11 meters højde, da liften styrtede ned.
  Ulykken skete klokken 14.53 i Prinsessens Kvarter, oplyser vicepolitikommissær, Mogens Damgaard, fra Lokalpolitiet i Fredericia, til Fredericia Dagblad.
  Manden, der er født i 1964, var ved at udføre service med liften, da ulykken skete. Politiet ønsker ikke at fortælle yderligere om ulykken.
  Arbejdstilsynet skal nu se nærmere på ulykkens omstændigheder, og hvad årsagen kan være.
  De pårørende er underrettet.
  